छतरपुर को जिला और लठेया को प्रखंड बनाने की मांग पर धरना
छतरपुर | भारतीयजनमुक्ति पार्टी ने छतरपुर को जिला और लठेया को प्रखंड बनाने को लेकर छतरपुर प्रखंड कार्यालय के समक्ष मंगलवार को धरना प्रदर्शन किया। कार्यक्रम की अध्यक्षता सुनील कुमार यादव ने की। संचालन संतोष कुमार यादव ने किया। इसके पूर्व हाई स्कूल के मैदान से जुलूस निकाली गई, जो बाजार का भ्रमण करते प्रखंड कार्यालय पहुंच कर धरना सभा में तब्दील हो गई। मौके पर बतौर मुख्य अतिथि पार्टी के केंद्रीय अध्यक्ष उमाशंकर बैगा ने कहा कि पलामू जिला के छतरपुर, हरिहरगंज, पाटन, नौडीहा बाजार, नावा बाजार, पांडू, पीपरा हुसैनाबाद प्रखंड को मिला कर छतरपुर को जिला बनाया जाए। छतरपुर प्रखंड के काला पहाड़, सुशीगंज, पिंडराही कवल पंचायत और हुसैनाबाद प्रखंड के महुडंड झरगाड़ा पंचायत को मिला कर लठेया को प्रखंड बनाने की भी मांग की गई। पार्टी नेता अवधेश राम ने कहा कि छतरपुर विधानसभा क्षेत्र का प्रतिनिधित्व हमेशा बाहरी लोगों ने किया है। यही कारण है कि विकास बाधित है।
लोग गरीबी, बेरोजगारी बीमारी से जूझ रहे हैं। धरना सभा को कार्यकारी अध्यक्ष सुरेन्द्र सिंह खरवार, संतोष कुमार यादव, रामचंद्र भुंइया, मनोज यादव, उदय भुइयां, श्रवण यादव आदि ने भी संबोधित किया। अंत में बीडीओ के माध्यम से राज्यपाल के नाम विभिन्न मुद्दों के समाधान को लेकर 11 सूत्री मांग पत्र सौंपा गया।
hin_Deva hin_Deva hin_Deva